የሳር ቤት ቄራ ጎተራ መንገድ ፕሮጀክት ወሰን ማስከበር እየተጠናቀቀ ነው
 አዲስ አበባ፦ የሳር ቤት ቄራ ጎተራ መንገድ ፕሮጀክት ግንባታ ወሰን ማስከበር ሥራ በአብዛኛው መጠናቀቁን የአዲስ አበባ መንገዶች ባለሥልጣን አስታወቀ።ግንባታው 1ነጥብ 5 ቢሊዮን ብር እንደሚካሄድና የሀገሪቱን የመንገድ ግንባታ ሥራ አዲስ ገፅታ የሚያላብሰው መሆኑንም ገለጸ። የባለስልጣኑ የኮዩሚኒኬሽን ኃላፊ አቶ
ጥዑማይ ወልደ ገብርኤል በተለይ ለአዲስ ዘመን እንደገለጹት፤ ፕሮጀክቱ 4ኪሎሜትር የሚሸፍን ሲሆን፣ የፕሮጀክቱ የኮንትራት ስምምነት
በተፈረመ ሁለት ወር ባልሞላ ጊዜ ውስጥ የወሰን ማስከበር ሥራው በአብዛኛው ተጠናቅቋል። በመንገዱ
ግራና ቀኝ መፍረስ ያለባቸው ቤቶች ሙሉ ለሙሉ እንዲፈርሱ ተደርጓል። አሁን ያልተነሱ የተወሰኑ የመብራት
የውሃና የቴሌ መስመሮች መሆናቸውን አቶ ጥኡማይ ጠቅሰው፣ እነሱንም በከተማው መስተዳድር በተሰጠው አቅጣጫ መሠረት ለማንሳት ጥረት
እየተደረገ መሆኑን ገልጸዋል። የፕሮጀክቱ አፈጻጸም አመርቂ ይሆናል ብለን እናስባለን ሲሉ አስታውቀዋል። የመንገዱ ፕሮጀክት ከቂርቆስ፣ ጎተራና
ጎፋ እንዲሁም ከሳር ቤት ሜክሲኮና ጎፋ የሚወጡ ተሽከርካሪዎች ሳይገናኙ በየራሳቸው መንገድ እንዲተላለፉ እንዲያስችል ተደርጎ የተነደፈ መሆኑን ጠቅሰው፣
ማኅበራዊና ኢኮኖሚያዊ ጠቀሜታውም እጅግ የላቀ መሆኑንም ገልጸዋል። የመንገድ ፕሮጀክቱ ከ30 እስከ40 ሜትር የጎን ስፋት እና 320 ሜትር የውስጥ ለውስጥ መንገድ/ታናል/
እንደሚኖረው አቶ ጥዑማይ ጠቅሰው፣ በመሀሉ የፈጣን አውቶቡስ መተላለፊያ መንገድ እንዲሁም ከሥርና
ከላይ ተሽከርካሪዎችን ማስተላለፍ የሚያስችሉ ሁለት ትላልቅ ማሳለጫዎችም ይኖሩታል ሲሉ አብራርተዋል። ‹‹መንገዱ በባህርይው ለየት ያለ እና የውስጥ ለውስጥ ታናል ያለው ፕሮጀክት ነው›› ሲሉ አቶ ጥዑማይ
ተናግረዋል። በመዲናይቱ ከ10 ሜትር በላይ የጎን ስፋት ያላቸው መንገዶች እንደሌሉም አመልክተው፣ በስፋቱም ትልቁ
እንደሚሆን አብራርተዋል። ሁለት እና ሦስት ቦታዎች ላይ ማሳለጫዎች የምንላቸው ተሸጋጋሪ ድልድዮች እንደሚኖሩት አብራርተው፣ የጎተራውን
የብሔር ብሔረሰቦች አደባባይ ዓይነት ዲዛይን ተከትሎ እንደሚሠራም አስረድተዋል ። ፕሮጀክቱ ተለዋጭ መንገድ ላይ ችግር እንደማይኖርበትም ጠቁመዋል። እንደ እሳቸው ገለጻ፤
ፕሮጀክቱ ትልቅ አውራ ጎዳና ከመሆኑ አንፃር ግንባታው ሲካሄድ የትራፊክ መጨናነቅ እንዳይፈጠር ተለዋጭ መንገድ ለመጠቀም የሚቻልባቸው
አማራጮች ተዘጋጅተዋል።ለዚህም በቅርቡ የተጠናቀቀው ከአፍሪካ ህብረት ጀርባ በቡልጋሪያ ደንበል የሚወስደው መንገድ አንዱ አማራጭ
መንገድ በመሆን ያገለግላል። መንገዱ ከቡልጋሪያ በቂርቆስ ተሻግሮ በግሎባል አርጎ ደምበል የሚያደርስ ሲሆን፣ ለግንባታው ጥሩ ማስተንፈሻ
በመሆን ያገለግላል። ተሽከርካሪ ከሳር ቤት በአፍሪካ ህብረት ጀርባ አድርጎ ወደ ቦሌ መሄድ እንደሚችል ጠቅሰው፣ከወሎ ሰፈር
የሚመጣም ጎተራ ወደቄራ ሳይገባ በመስቀል ፍላወር አድርጎ በላይኛው መንገድ የመጠቀም አማራጭ እንዳለው ጠቁመዋል። መንገዱ በሁለት መስመር እንደሚሠራና መሀል ላይ የፈጣን አውቶቡስ መሄጃ እንዳለው ጠቅሰው፣ አንደኛው ጎን ሲሠራ ተዘግቶ ሌላኛው ጎን የትራፊክ አገልግሎት እንዲሰጥ ተደርጎ
ግንባታው እንደሚካሄድ አብራርተዋል።በዚህም ትራፊክ ላይ ምንም ዓይነት መጨናነቅ እንደማይፈጠር እና መጨናነቅ ቢኖር ኮንትራክተሩም
ትራፊኮችም ሊቆጣጠሩት እንደሚችሉ ተናግረዋል። እንደ አቶ
ጥዑማይ ገለጻ፤ የፕሮጀክቱ ግንባታ ሁለት ዓመት ከስድስት ወር ይወስዳል ተብሎ የሚጠበቅ ሲሆን፣ ግንባታው የሚያከናውነም በቻይናው ሲሲሲ ተቋራጭ ድርጅት ነው። ለበርካታ የከተማው ነዋሪዎች የሥራ ዕድል እንደሚፈጥርም
ይጠበቃል።አዲስ ዘመን መስከረም 20/2012 ኃይለማርያም ወንድሙ